Kontrollen af Københavns Andelskasse er blevet overtaget af Finansiel Stabilitet.

Det fremgår af en pressemeddelelse.

Københavns Andelskasse undersøges i øjeblikket for hvidvask.

Københavns Andelskasse Københavns Andelskasse beskæftigede sidste år 13 medarbejdere. Andelskassen leverer finansielle ydelser som indlån, udlån, bolig- og pensionsrådgivning, opbevaring af værdipapirer og udenlandske betalinger. Ved årsskiftet havde andelskassen indlån på 315 millioner kroner og en egenkapital på 44 millioner kroner, viser årsregnskabet. Dermed er der tale om et af de mindre pengeinstitutter i den finansielle sektor.

Ifølge Finansiel Stabilitet er der ikke udsigt til at finde en privat løsning på Andelskassens problemer. Derfor har Finansiel Stabilitet besluttet at at overtage kontrollen med Andelskassen med øjeblikkelig virkning.

Beslutningen indebærer, at Andelskassen videreføres som pengeinstitut indtil videre. Men bestyrelsen og direktionen i Andelskassen er afsat med øjeblikkelig virkning og kan ikke længere disponere på Andelskassens vegne.

Læs også : Københavns Andelskasse anmeldt for brud på hvidvaskloven

I stedet træffer Finansiel Stabilitet, der populært er kendt som "statens skraldespandsselskab", beslutninger på vegne af andelshavere og bestyrelse.

Fredag morgen vil andelskassen fortsat betjene sine kunder, fremgår det af meddelelsen. Torsdag er både netbank og mobilbank lukket midlertidigt.

Politianmeldt af Finanstilsynet

Andelskassen har gennem de seneste år modtaget betydelige påbud fra Finanstilsynet.

Tilsynet politianmeldte Københavns Andelskasse i august, og to ledende medarbejdere blev bortvist.

Læs også : FAKTA: Københavns Andelskasses har tidligere haft i problemer

Det skete efter en stikprøvegennemgang af andelskassens kunder, hvor Finanstilsynet konstaterede, at der ikke var sikret et tilstrækkeligt kundekendskab til en del af kunderne - hvilket er et krav i henhold til hvidvaskloven.